Diit 106
Lat ji̱ I-thɛ-rɛl kɛ dueerkiɛn
1
Liakɛ Kuoth Nhial,
la̱rɛ Kuoth Nhial tɛ̈th lɔaac,
kɛ kui̱ gɔɔyädɛ,
kɛ ɣöö nhökdɛ min thil
pek ɛ do̱raar!
2
Kä ɛŋa mi de̱e̱ lät Kuoth Nhial
tin bum lat,
kiɛ de̱e̱ liakdɛ kɛɛliw nyoth?
3
Puɔ̱th akɛ nɛy tin tiɛtkɛ thuɔ̱ɔ̱k,
tin la̱tkɛ ni cuŋ
gua̱thni diaal.
4
Tim ɣä lö Kuoth Nhial,
mi wi̱i̱ nɛɛku wä nyuɔ̱th nhök,
kä luäk ɣä mi wi̱i̱kɛ wä kän,
5
kɛ ɣöö dëë gɔɔy ciɛŋä nɛɛniku
tin ci mɛk nɛn,
kɛ ɣöö de̱e̱ lɔcdä tɛɛth
kɛ gɔɔy lɔaac dööru,
dëë rɔ ma̱t nɛɛku
tin gɔw lo̱ckiɛn.
6
Kɔn kɛ gua̱a̱rikɔ cakɔ duer,
kɔn cakɔ ti jiäk la̱t,
cakɔ nyuɔɔn ti di̱t la̱t.
7
Gua̱a̱rikɔ mëë tekɛ kä I-jëp,
/kenkɛ lätku tin ga̱ykɛ
naath tit,
kä /kenkɛ nhökdu min thil pek tim.
Cu kɛ luɔ̱c ni rɔ̱ Kuoth in Di̱t
ni Jɛn Bar in Tidh.
8
Kä cuɛ ŋot kɛ mi käänɛ kɛ
kɛ kui̱ cio̱tädɛ,
kɛ ɣöö bɛ buɔ̱mdɛ min
di̱i̱t nyoth.
9
Kä cuɛ Bar in Tidh la̱r ri̱et
kä cuɛ kööt,
kä cuɛ kɛ bo̱th kɛ där yiëër
ce̱tdɛ kɛ mi ɛ där dɔaar.
10
Kä cuɛ kɛ kän kä gua̱n tɛ̈r,
kä cuɛ kɛ ka̱m raar rɛy
bumä gua̱n tɛ̈r.
11
Kä cu pi̱ ji̱ tɛ̈riɛn muɔy,
kä cuɛ thil ram kɛl kä kɛ
mi cu kään.
12
Kä cukɛ rieetkɛ ŋäth,
kä cukɛ jɛ liak kɛ diit.
13
Duundɛ ɣöö cukɛ lätkɛ pa̱l
ruëëc kɛ pɛ̈th,
kä /kenkɛ luekdɛ lɛ lip.
14
Kä cukɛ mi̱eth go̱r däär dɔaar,
cukɛ Kuoth ɣɔ̱n däär dɔaar.
15
Kä cuɛ kɛ ka̱m tëë diaal
tëë cikɛn kɛ thi̱ec.
Duundɛ ɣöö cuɛ kɛ jäkä juey
mi jiäk.
16
Kä cukɛ tekɛ tiɛɛl kɛ Muthɛ
rɛy wec kɛnɛ Ä-ron,
raan Kuɔth Nhial in rɛl rɔ.
17
Kä cu piny rɔ lɛp,
kä cuɛ Da-tan roc,
kä cuɛ buɔ̱n Ä-bi-ram
kuɔ̱m piny.
18
Kä cu mac päl raar
bä rɛy bunädiɛn,
kä cu bo̱l maac ji̱
nyuɔɔni waŋ.
19
Kä cukɛ ruath tha̱a̱k dääpä
täth kä Thi-nay,
kä cukɛ jɛ pal.
20
Kä cukɛ buɔ̱m Kuɔth luɛl
kɛ puɔ̱ny tha̱a̱k mi la
laak ni wal.
21
Cukɛ Kuoth in la luääkdiɛn
pa̱l ruëëc,
jɛn ram ëë lät ti buɔ̱m buɔ̱ɔ̱m
kä I-jëp,
22
lät tëë ga̱ykɛ naath muun Ɣɛ̈m,
kɛn lät tin bum tëë cɛ la̱t
Bar in Tidh.
23
Kɛ kui̱c ɛmɔ cuɛ lat
ɛn ɣöö bɛ kɛ däk,
kä cu ja̱ŋdɛ ni Muthɛ ben
cuɔ̱ŋ nhiamdɛ,
kɛ ɣöö bɛ ŋɛ̈ɛ̈ny Kuɔth ben jakä kɔ̱c
kä ɣöö bɛ kɛ däk.
24
Kä cukɛ mun in gɔaa cany,
kɛ ɣöö thilɛ kɛ ŋa̱th kɛ ruac
in ci Kuoth ɛ lar.
25
Kä cu komnikɛn rɛy kɛmɛnikiɛn,
kä /kenkɛ Kuoth Nhial luɔ̱th.
26
Kä cuɛ tetdɛ kap
nhial kä yaacɛ kɛ,
ɛn ɣöö bɛ kɛ jakä li̱w
däär dɔaar.
27
Kä bɛ kuaykiɛn cu jakä
na̱kɛ ɛ döör,
kä bɛ kɛ riaw wi̱i̱ muɔ̱ɔ̱n.
28
Kä cukɛ rɔ̱ mat palä kuɔth
baaŋ ni Baal-pɛ-or,
kä cukɛ mi̱th kɛ ri̱ŋ mucni
tin ca thöp kuth baaŋ,
29
cukɛ Kuoth Nhial jakä
ŋɛ̈ɛ̈ny kɛ lätkiɛn,
kä cu juey mi di̱i̱t
ben rɛydiɛn.
30
Kä cu Pi-nɛ-ɣath ben pal
kɛ kui̱diɛn,
kä cu juey cu cuɔ̱ŋ.
31
Kä cua nɔmɔ cu kuën jɛ
ala la̱t cuŋni,
rɛy ri̱cni diaal tɔ̱ bi ben tɔ̱
amäni cäŋ kɛl.
32
Kä cukɛ lɔc Kuɔth Nhial jakä
jiäk guäth pi̱i̱ni Mɛ-ri-baa,
kä cu Muthɛ riɛk jek
kɛ kui̱diɛn,
33
kɛ ɣöö cikɛ Muthɛ jakä ŋɛ̈ɛ̈ny,
kä cuɛ cu lat ni rieet
ti /kenɛ car.
34
Kä /ken ji̱ I-thɛ-rɛl naath näk
ce̱tnikɛ mëë ci Kuoth Nhial
ɛ la̱r kɛ,
35
kä duundɛ ɣöö cukɛ liɔmni
rɔ̱ kɛ döör tin kɔ̱ŋ,
kä cukɛ nyiath ni lätkiɛn.
36
Kä cukɛ Kuth dööri tɔ̱tɔ̱ pal,
tëë ci cua dëëpkiɛn.
37
Cukɛ gaatkiɛn kɛnɛ nyieekiɛn
thöp kuth jiɛn,
38
kä cukɛ riɛm nɛɛni ti thil
bɛ̈l wuɔ̱th piny,
riɛm dhɔɔlikiɛn kɛnɛ
nyieekiɛn,
tëë cikɛn kɛ thöp kuth jiɛn
rööl Kɛ-naan,
cua mun ya̱r kɛ riɛmdiɛn.
39
Kä inɔ cukɛ rɔ̱ cu ya̱r
kɛ lätkiɛn,
kä cukɛ cu thil ŋa̱th kɛ
Kuoth kɛ kui̱ lätnikiɛn.
40
Kä ɛ jɛn cu ŋɛ̈ɛ̈ny Kuɔth
cu ben kä nɛɛkɛ,
cuɛ cu kɛ̈c ɛlɔ̱ŋ kɛ nyinkɛ,
41
kä cuɛ kɛ la̱th tetni dööri,
kä cua kɛ cu ruac ɛ nɛy
tin lo̱k kɛ.
42
Kä cu ji̱ tɛ̈riɛn kɛ yak,
kä cukɛn kɛ cu la̱th pinydiɛn
kɛ buɔ̱mdiɛn.
43
Gua̱thni ti ŋuan la käänɛ kɛ,
duundɛ ɣöö la kɛn rɔ̱
la luc jɛ,
kä ɛ jɛn cikɛ di̱ŋ ɔ
rɛy dueeri.
44
Duundɛ ɣöö caarɛ rikiɛn,
mi cɛ luliɛn liŋ.
45
Kä kɛ kui̱diɛn la tiimɛ
mat ruacdɛ,
kä la nyuthɛ kɛ kɔ̱a̱c lɔaac,
kɛ kui̱ nho̱kädɛ min thil pek.
46
Kä la kɛ a jak kä nhɔakɛ,
ɛ nɛy tɔ̱ cakɛ pɛc tɔ̱.
47
Luäk kɔ lö Kuoth Nhial
ni Kuothda,
kä ruuli kɔ rɛy dööri,
kɛ ɣöö dɔ̱ŋ dëëkɔ ciötdu min rɛl rɔ
la̱r tɛ̈th lɔaac,
kä dëëkɔ ji̱ liak
kɛ tɛ̈th lɔaac.
48
A liak tekɛ Kuoth Nhial,
ni Kuoth I-thɛ-rɛl,
puanyɛ jɛ ɛn täämɛ
amäni cäŋ kɛl.
Kä a nɛy diaal gamkɛ jɛ i̱,
“Inɔnɔ.”
Liakɛ Kuoth Nhial!
